Polisie onderskep R2,5 miljoen bier bestem vir onwettige mynersDie huis in Ben Ricostraat waar die bier gevind is (Foto: SAPD) Lede van die misdaadvoorkomingseenheid het ŉ wenk ontvang wat daartoe gelei het dat daar beslag gelê is op miljoene rand se bier in Odendaalsrus in die Vrystaat. “Lede van die eenheid, onder leiding van sers. Samuel Khoza, het Vrydagaand omstreeks 18:00 ŉ wenk ontvang oor kos wat bestem is om ondergrond vervoer te word,” het kapt. Stephen Thakeng, woordvoerder van die polisie, gesê. “Die beamptes het toegeslaan op die huis in Ben Ricostraat en is deursoek.” Volgens Thakeng het die beamptes ontdek die hele huis staan vol bier, wat reeds netjies in borrelpapier verpak is. “Daar was egter ŉ groot hoeveelheid bier wat nog nie verpak is nie, en dit was duidelik die persone was besig om die produkte te verpak vir onwettige myners wat ondergrond werk.” Die polisie het ook beslag gelê op groot hoeveelhede bruin kleeflint, groot rolle borrelpapier en plastiekrolle. Die bier, ter waarde van ongeveer R2,5 miljoen, was 440 ml-blikkies en botteltjies Hunters Gold, Windhoek, Castle en Milk Stout. “ŉ 53-jarige man is in hegtenis geneem en staan tereg op ŉ aanklag van sameswering om ŉ misdaad te pleeg,” het Thakeng bygevoeg. Hy sal Maandag in die Odendaalsrus-landdroshof verskyn. “Ons sal steeds druk bly plaas op onwettige myners in die Goudvelde en ek spreek my waardering uit vir die inwoners wat die wenk aan ons eenheid deurgegee het wat tot hierdie groot klopjag en inhegtenisneming gelei het,” het genl.maj. Apaphia Modise, bevelvoerder van Welkom, gesê.